Συνέχεια που δίδεται στο ψήφισμα του Ευρωπαϊκού Κοινοβουλίου σχετικά με μια ανοικτή, αποτελεσματική και ανεξάρτητη διοίκηση της Ευρωπαϊκής Ένωσης, που εγκρίθηκε από την Επιτροπή στις 4 Οκτωβρίου 2016
1.
Ψήφισμα που κατατέθηκε σύμφωνα με τα άρθρα 128 παράγραφος 5, 132 παράγραφος 2 και 46 παράγραφος 6 του Κανονισμού του Ευρωπαϊκού Κοινοβουλίου από την Επιτροπή Νομικών Θεμάτων (JURI)
2.
Αριθμός αναφοράς ΕΚ: B8-0685/2016 / P8_TA-PROV(2016)0279
3.
Ημερομηνία έγκρισης του ψηφίσματος: 9 Ιουνίου 2016
4.
Αντικείμενο: Ευρωπαϊκό διοικητικό δίκαιο
5.
Σύντομη ανάλυση/αξιολόγηση του ψηφίσματος και των αιτημάτων που διατυπώνονται σε αυτό:
Το Ευρωπαϊκό Κοινοβούλιο, αφού υπενθύμισε ότι στο ψήφισμά του της 15ης Ιανουαρίου 2013 ζήτησε, σύμφωνα με το άρθρο 225 της Συνθήκης για τη λειτουργία της Ευρωπαϊκής Ένωσης (ΣΛΕΕ), να εγκριθεί κανονισμός για μια ανοικτή, αποτελεσματική και ανεξάρτητη διοίκηση της Ευρωπαϊκής Ένωσης δυνάμει του άρθρου 298 ΣΛΕΕ, αλλά, η Επιτροπή δεν ανταποκρίθηκε στο εν λόγω αίτημα του Κοινοβουλίου να υποβάλει σχετική πρόταση, καλεί την Επιτροπή να εξετάσει την πρόταση κανονισμού του Κοινοβουλίου και να υποβάλει νομοθετική πρόταση η οποία θα συμπεριληφθεί στο πρόγραμμα εργασίας της για το έτος 2017.
Στο ψήφισμα επισυνάπτεται σχέδιο κανονισμού, το οποίο καταρτίστηκε από ομάδα εργασίας της Επιτροπής JURI, η οποία συστάθηκε το 2013, και το οποίο περιέχει ένα σύνολο διοικητικών δικαιωμάτων και υποχρεώσεων τη θέσπιση των οποίων θα επιθυμούσε το Ευρωπαϊκό Κοινοβούλιο.
6.
Απάντηση στα αιτήματα και επισκόπηση των μέτρων που έχουν ληφθεί ή πρόκειται να ληφθούν από την Επιτροπή:
Η Επιτροπή ευχαριστεί το Ευρωπαϊκό Κοινοβούλιο που εγείρει το σημαντικό θέμα της ανοιχτής, αποτελεσματικής και ανεξάρτητης διοίκησης της Ευρωπαϊκής Ένωσης. Έχει αναλύσει προσεκτικά το έργο που έχει επιτελέσει το Ευρωπαϊκό Κοινοβούλιο και θα εξακολουθήσει να συνεργάζεται με το Ευρωπαϊκό Κοινοβούλιο και τα υπόλοιπα θεσμικά όργανα όσον αφορά όλες τις εναλλακτικές επιλογές και τα ισχυρά επιχειρήματα ως προς το πού και πώς μπορούμε να βελτιώσουμε τη λειτουργία της διοίκησής μας.
Η Επιτροπή δεσμεύεται να διασφαλίσει ότι οι πολίτες, οι επιχειρήσεις και οι ενδιαφερόμενοι μπορούν να αλληλεπιδρούν με μια διοίκηση που είναι ανοικτή, ανεξάρτητη και αποτελεσματική. Για τον σκοπό αυτό, η Επιτροπή, καθώς και τα υπόλοιπα θεσμικά όργανα και οργανισμοί, διαθέτει εδραιωμένο σύνολο οριζόντιων κανόνων που διέπουν τη διοικητική της συμπεριφορά. Στο εν λόγω σύνολο κανόνων περιλαμβάνονται μεταξύ άλλων οι γενικές διατάξεις του κώδικα ορθής διοικητικής συμπεριφοράς, καθώς και διάφορες διατάξεις σχετικά με το προσωπικό και τους δημοσιονομικούς κανονισμούς, την προστασία των δεδομένων και την πρόσβαση στα έγγραφα, για να αναφέρουμε ορισμένα μόνο παραδείγματα. Είναι σημαντικό οι ισχύουσες ρυθμίσεις να τελούν υπό επανεξέταση, ώστε να αποτυπώνουν τυχόν αλλαγές που ενδέχεται να επέλθουν με την πάροδο του χρόνου.
Η Επιτροπή υπογραμμίζει επίσης τις δυνατότητες των υπηρεσιών ηλεκτρονικής διακυβέρνησης για τη μείωση του διοικητικού φόρτου και την αύξηση της αποτελεσματικότητας της δημόσιας διοίκησης
, καθώς και της δικτυακής πύλης της ΕΕ για τη διαφάνεια, η οποία προσφέρει στους πολίτες άμεση πρόσβαση σε πληροφορίες που θα συμβάλουν στην καλύτερη ενημέρωση και προετοιμασία τους, προκειμένου να παρακολουθούν και να συμμετέχουν στη διαδικασία λήψης αποφάσεων της ΕΕ.
Παράλληλα με τους ισχύοντες οριζόντιους κανόνες και πρακτικές, η κουλτούρα και η καθημερινή εργασία της διοίκησης της ΕΕ διέπονται από αρχές χρηστής διαχείρισης. Στις εν λόγω αρχές συγκαταλέγονται η νομιμότητα και η αναλογικότητα, η πρόσβαση στον φάκελο και η υποχρέωση αιτιολόγησης, η ίση μεταχείριση και η απαγόρευση των διακρίσεων, η διαχρονικότητα, το δικαίωμα ακρόασης και τα δικαιώματα όσον αφορά τη χρήση των γλωσσών.
Η Επιτροπή αναλύει κάθε περίπτωση εικαζόμενης κακοδιοίκησης, και θα καταβάλλει προσπάθειες για τη διόρθωση τυχόν σφάλματος που διαπράχθηκε. Επίσης, συνεργάζεται εποικοδομητικά στο πλαίσιο όλων των ερευνών που διενεργεί ο Ευρωπαίος Διαμεσολαβητής σχετικά με τις δραστηριότητές της.
Δεδομένου ότι η ΕΕ διαχειρίζεται ευρύ φάσμα δραστηριοτήτων, ως επί το πλείστον πολύ εξειδικευμένων, η διοίκησή της βασίζεται επίσης σε τομεακούς κανόνες. Για τους πολίτες και τις επιχειρήσεις τους οποίους αφορούν οι εν λόγω εξειδικευμένες δραστηριότητες κατοχυρώνονται ειδικά διοικητικά δικαιώματα.
Επί του παρόντος, η Επιτροπή δεν έχει πειστεί ότι τα οφέλη από τη χρήση μιας νομοθετικής πράξης που θα κωδικοποιεί το διοικητικό δίκαιο θα αντισταθμίσουν το κόστος. Η ανταπόκριση στην πρόταση του Ευρωπαϊκού Κοινοβουλίου δεν συνεπάγεται μόνον τη θέσπιση νέας νομοθεσίας. Θα απαιτούσε επίσης την αναθεώρηση σημαντικού όγκου υφιστάμενων νομοθετημάτων της ΕΕ. Η κωδικοποίηση, ακόμη και όταν γίνεται με προσοχή και αίσθηση του μέτρου, είναι πιθανό να οδηγήσει σε προβλήματα οριοθέτησης μεταξύ των γενικών και των ειδικών κανόνων — μην καθιστώντας τη νομοθεσία σαφέστερη ή την άσκηση προσφυγής ευκολότερη για τους πολίτες και τις επιχειρήσεις.
Θα αφαιρούσε επίσης την ευελιξία που απαιτείται για την προσαρμογή σε ιδιαίτερες ανάγκες. Οι εν λόγω προκλήσεις και δυσκολίες επιβεβαιώνονται και από το σχέδιο κανονισμού του Ευρωπαϊκού Κοινοβουλίου. Το κείμενο δεν προσδιορίζει ποια είναι τα κενά και οι ασυνέπειες στην ισχύουσα νομοθεσία, και, ως εκ τούτου, ποια είναι η αιτιολόγηση για την υποβολή οριζόντιων νομοθετικών λύσεων, ως αναλογική απόκριση για την αντιμετώπισή τους. Επίσης, δεν αξιολογεί τον απτό αντίκτυπο των διατάξεων που περιλαμβάνονται σε αυτό.
Αν και το κείμενο, κατά τη σχετική διατύπωσή του, ισχύει με την επιφύλαξη των υφισταμένων κανόνων και δικαιωμάτων δυνάμει της ειδικής νομοθεσίας της Ένωσης, δεν προβλέπει νομικό μηχανισμό που να εξασφαλίζει την οριοθέτηση μεταξύ των γενικών και των ειδικών κανόνων. Αντιθέτως, φαίνεται να υπονοεί ότι θα εξακολουθήσει να εφαρμόζεται η κατά περίπτωση ανάλυση. Τέλος, τίθεται το ερώτημα πώς θα προσδιοριστούν οι διοικητικές δραστηριότητες των θεσμικών και λοιπών οργάνων που θα υπόκεινται στους νέους κανόνες.
Η Επιτροπή, αντί να προβεί σε μια εξαιρετικά περίπλοκη διαδικασία κωδικοποίησης με αβέβαιη προστιθέμενη αξία, είναι της άποψης ότι θα πρέπει να εξακολουθήσουμε να αντιμετωπίζουμε τα συγκεκριμένα προβλήματα, όταν ανακύπτουν, να αναλύουμε τα βαθύτερα αίτια και στη συνέχεια να αναλαμβάνουμε το είδος δράσης που απαιτείται.
_________
� Βλ. το ευρωπαϊκό σχέδιο δράσης για την ηλεκτρονική διακυβέρνηση της Επιτροπής, 2016-2020.

